**Соопштение за јавност – Осуда на инцидентот со новинарката на порталот Дума.мк**

Агенцијата за аудио и аудиовизуелни медиумски услуги преку сооптение за јавност на 5 април го осуди инцидентот во кој полициски службеник од СВР Велес ја оневозможил новинарката на порталот Дума.мк, Стефани Манева, да си ја изврши својата работна обврска.

Имајќи предвид дека само слободните медиуми водат кон унапредување на демократските процеси, Агенцијата апелираше да се остават новинарите непречено и достоинствено да ја вршат нивната општествено одговорна професија.

**Онлајн кампања на Мрежата за медиумска писменост**

По повод четвртата годишнина од формирањето на Мрежата за медиумска писменост, од 26 април започна онлајн кампања чија цел е да се подигне свеста за потребата од критичко користење на медиумите и медиумските содржини.

Секој работен ден, десет седмици по ред, на повеќе канали за комуникација ќе се споделува по еден постер со информации за што е потребна медиумската писменост, како медиумската писменост се однесува на образованието, медиумите, филмот, библиотеките, што значи да си новинар, одговорност во онлајн просторот, говор на омраза и сл.

За поголема достапност до граѓаните, постерите ќе бидат објавувани на социјалните мрежи Твитер (@MediumPismenost), Инстаграм (@mrezazamediumskapismenost), Фејсбук пејџот на Мрежата (@MrezaZaMediumskaPismenost) и на веб страницата mediumskapismenost.mk.

Мрежата, формално беше основана на 27 април 2017 година, на иницијатива од Агенцијата за аудио и аудиовизуелни медиумски услуги, и сега има вкупно 63 членови (институции, граѓански организации, образовни институции и медиуми).

Размената на информации меѓу двете агенции ќе биде во функција на доследно почитување на законски пропишаните правила и стандарди за комерцијални комуникации кои се однесуваат на храна и додатоци во исхраната, посочи директорот на АВМУ, Зоран Трајчевски.

Агенцијата за аудио и аудиовизуелни медиумски услуги и Агенцијата за храна и ветеринарство на 14 април потпишаа Меморандум за соработка, во врска со рекламирање, телешопинг, пласирање производи и спонзорство за храна и додатоци во исхрана во програмите на радијата и телевизиите, особено во поглед на здравствените и нутритивни тврдења, за тврдењата за намалување на ризикот од болест и за измамите поврзани со храна.

**Потпишан Меморандум за соработка меѓу АВМУ и Агенцијата за храна и ветеринарство**



Целта на потпишувањето на Меморандумот е да се заштитат здравјето и интересите на потрошувачите и граѓаните да имаат можност да направат личен и правилен избор врз основа на вистинити и чесни информации. Имајќи ја предвид ранливоста на најмладите, посебен фокус ќе биде ставен на аудио и аудиовизуелните комерцијални комуникации што се составен дел или ги придружуваат емисиите за деца, а кои содржат масти, заситени масни киселини, сол/натриум и шеќери, чие прекумерно внесување во вкупната исхрана не е препорачливо.



Преку договорената соработка, во рамки на националната регулатива која се однесува на оваа област, заедно со АВМУ, пред потрошувачите, институциите и бизнис заедницата ги поставивме основите за одговор на современите барања за рекламирање на оваа категорија производи, што ќе биде гаранција дека на пазарот се нуди максимално безбедна храна и додатоци во исхраната, а потрошувачите не се доведуваат во заблуда и измама од страна на операторите – истакна Николче Бабовски, директор на Агенцијата за храна и ветеринарство.

**Април, 2021г. Бр.4**

**Објавен јавен конкурс за доделување дозвола за радио емитување на програмски сервис на локално ниво - општина Ново Село**

На крајот на април, Агенцијата објави јавен конкурс за доделување дозвола за радио емитување на програмски сервис, на локално ниво на подрачјето на општина Ново Село кој ќе се емитува преку радиофреквенција определена од АЕК и тоа на 107.4 MHz.

Пријавата за учество на јавниот конкурс е објавена на веб страницата [www.avmu.mk](http://www.avmu.mk). Конкурсната документација може да се подигне во архивата на Агенцијата, секој работен ден од 8:00 до 16:00 часот, по претходно извршена уплата на потребниот надоместок.

Крајниот рок за поднесување на пријави по Јавниот конкурс е до 22 јули 2021 година.

**Отворена јавна расправа за Нацрт-измена на Планот за намена и распределба на капацитети на дигитален терестријален мултиплекс на ОЈЕКМ**

Советот на Агенцијата на 10-та седница одржана на 12 април, усвои Нацрт-измена на Планот за намена и распределба на капацитети на дигитален терестријален мултиплекс на оператор на јавна електронска комуникациска мрежа кој има обврска за емитување на програмските сервиси на радиодифузерите. По текстот за Нацрт-измената на Планот е отворена јавна расправа во траење од 30 дена.

Агенцијата ги повикува сите заинтересирани и засегнати страни со свои мислења и предлози да учествуваат на јавната расправа и истите во писмена форма да ги достават по електронски пат на е-адресите contact@avmu.mk и arben.saiti@avmu.mk.

Јавната расправа ќе трае до 13 мај 2021 година.

**Податоци за досегот на радиостаниците и за уделот во вкупната гледаност на ТВ станиците, за првиот квартал од 2021 година**

За потребите на Агенцијата беше изработено истражување за досегот на радиостаниците и за уделот во вкупната гледаност на телевизиските станици, за првиот квартал од 2021 година.

Извештајот содржи податоци за: просечниот дневен и неделен досег на слушаноста на радиостаниците и на гледаноста на телевизиите; периодот од денот во кој испитаникот слушал радио/гледал телевизија; видот на програмската содржина што испитаникот ја слушал на радио/гледал на телевизија во претходниот ден; учеството во вкупната гледаност за претходниот ден, и тоа удел во гледаноста на територијата на која секоја телевизијата емитува програма и удел во вкупната гледаност; просечниот дневен и неделен досег на странските телевизии и др.

Извештајот со податоци за досегот на радиостаниците и уделот во вкупната гледаност на ТВ станиците е достапен на [www.avmu.mk](http://www.avmu.mk).

**Надзори врз радиодифузери, ОЈЕКМ и печатени медиуми**

**Радиодифузери**

Врз сите 112 радиодифузери кои емитуваа радио и телевизиска програма во 2020 година, извршен е редовен административен надзор за да се утврди дали до надлежното регулаторно тело доставиле писмен извештај за спроведување на обврските утврдени во дозволата за радио или ТВ емитување, а особено за спроведувањето на програмскиот концепт, најдоцна до 31 март 2021 година. Според податоците од доставените извештаи, сите радиодифузери генерално биле во рамки на програмските концепти утврдени во дозволите за емитување.

Извршен е и редовен административен надзор врз сите радиодифузери коишто емитуваат ТВ и радио програма, за обврската до 31 март на сопствената програма да ги објават податоците за сопственичка структура, уредништво и извори на финансирање во претходаната година, во ударните термини и снимка од објавата да достават до Агенцијата во рок од 15 дена од денот на објавувањето. Надзорот покажа дека сите радиодифузери ја исполниле обврската од Законот за медиуми.

По истекот на рокот за законско усогласување со изречените мерки јавна опомена, извршен е контролен програмски надзор врз програмите на Јавниот сервис – МРТ 2, МРТ 3, МРТ 4 и МРТ 5. Врз програмските сервиси МРТ 2 и МРТ 5 извршен е надзор за почитувањето на правилата за заштита на малолетната публика, а врз програмските сервиси МРТ 2, МРТ 3, МРТ 4 и МРТ 5 за обврската за објава на информации коишто треба да се направат достапни за корисниците. Надзорот покажа дека сите програмски сервиси постапиле согласно изречените мерки јавна опомена.

**Оператори на јавни електронски комуникациски мрежи**

За обврските коишто се однесуваат на регистрација на програмски сервиси во Агенцијата и титлување на програмите коишто ги реемитуваат операторите, извршен е редовен програмски надзор врз операторите А1 Македонија од Скопје, Кдс-Кабел Нет од Прилеп, Инел Интернационал од Кавадарци, Алтра Сат 2000 од Охрид и Пет Нет од Гевгелија. При надзорот е констатирано дека операторите Алтра Сат 2000 и Пет Нет, за своите корисници реемитуват програмските сервиси коишто не се опфатени со потврдите за регистрација на програмски пакети издадени од Агенцијата.

Со цел да се утврди дали операторите Теленет Ком од Тетово и Мултимедија Нетвор Л од Гостивар, ги реемитуваат програмските сервиси Dukagjini TV и 21 Plus кои беа регистрирани во Агенцијата врз основа на договор склучен со Тринг Макс, а чија важност престаналa за што Агенцијата беше известена од имателот на права, врз двата оператори извршен е вонреден програмски надзор. При надзорот е констатирано дека операторите престанале да ги реемитуваат овие програмски сервиси.

Врз овие оператори беше извршен и вонреден програмски надзор за да се утврди дали реемитуваат програмски сервиси коишто не се регистрирани во Агенцијата, при кој не се констатирани прекршувања.

Врз операторот Сигнал-Нет од Куманово, извршен е контролен програмски надзор за да утврди дали операторот постапил по мерката јавна опомена упатена заради реемитување на програмски сервиси кои не се регистрирани во Агенцијата, согласно член 141 од ЗААВМУ. Надзорот покажа дека операторот Сигнал-Нет во целост постапил по решението упатено од Агенцијата.

**Печатени медиуми**

Агенцијата спроведе редовен административен надзор врз 21 издавач на печатени медиуми со цел да констатира дали податоците за сопственичка структура се објавени во најмалку еден дневен весник најдоцна до 31 март 2021 година и дали исечокот од објавата е доставен до надлежното регулаторно тело во рок од 15 дена од денот на објавувањето. Со надзорот е констатирано дека обврската од член 15 став 2 од Законот за медиуми ја исполниле сите печатени медиуми.

Со цел да се утврди дали во печатениoт медиум Портрет се објавени податоците за импресум, извршен е вонреден административен надзор врз изданието бр.51 за март 2021 година. При надзорот е констатирано дека издавачот „Антиќ Медиа“ од Скопје, во печатениoт медиум Портрет не ги објавил податоците за називот и адресата на печатницата, датумот на печатење и препечатување и бројот на печатени примероци.

**Изречени мерки јавна опомена**

На 10-та седница одржана на 12 април, Советот на Агенцијата изрече три мерки јавна опомена. Јавна опомена е изречена на ТВ Сител заради прекршување на правилата за заштита на малолетните лица, на ТВ Алфа заради емитување програма на српски јазик без да се обезбеди превод на македонски јазик, и на издавачот Колор Медиа Плус заради неисполнување во целост на обврската за објава на импресум во изданието на печатениот медиум „Убавина и здравје“.

Советот на Агенцијата на 12-та седница одржана на 28 април, врз основа на констатации од извршен надзор каде е утврдено реемитување на програмски сервиси коишто не се регистрирани во Агенцијата согласно членот 141 од ЗААВМУ, донесе Решенија за изрекување на мерка јавна опомена за операторите Алтра Сат 2000 од Охрид и Пет Нет од Гевгелија.

